Penunggang Agama

Penunggang Agama ialah sebuah filem seram ngeri Malaysia 2021 arahan Syafiq Yusof terbitan bersama Skop Productions dan Astro Shaw. Ia mengisahkan tentang pasangan suami isteri yang menghadapi cabaran dalam menyelamatkan keluarga mereka daripada ancaman gangguan makhluk halus. Berdasarkan daripada kisah benar dan pengalaman Syafiq sendiri, filem ini dibintangi oleh Zul Ariffin, Nasir Bilal Khan, Sabrina Ali dan Azira Shafinaz. Filem ini ditayangkan pada 25 Mac 2021 di Astro First. Kesinambungannya, Penunggang Agama 2 ditayangkan pada 19 Oktober 2021.

Sinopsis
Mengisahkan tentang Amir (Zul Ariffin) dan Anna (Azira Shafinaz), pasangan suami dan isteri berdepan dengan cabaran getir kerana ibu tiri Amir, Datin Maria (Sabrina Ali) telah mengalami gangguan makhluk halus. 

Dato' Hafsyam (Jalaluddin Hassan), iaitu bapa Amir mengambil keputusan untuk mendapatkan khidmat seorang ‘pakar ruqyah’ bernama Tok Haji (Nasir Bilal Khan). Namun, Amir dan Anna tidak mempercayai Tok Haji dan menasihati Dato' Hafsyam untuk tidak lagi menggunakan khidmat Tok Haji. Anna merasakan Tok Haji sebenarnya adalah seorang bomoh yang bertopengkan agama Islam, manakala Dato' Hafsham pula merasakan isterinya disantau oleh ahli keluarganya sendiri. 

Teka-teki bermula dalam plot penceritaan untuk mencari siapakah penunggang agama yang sebenar. Pada masa yang sama, isteri dan anak perempuan kecil Amir diganggu oleh makhluk halus hingga kerasukan. Dapatkah Amir menyelamatkan keluarganya dari ujian ini? Siapakah dalang di sebalik kekacauan ini?

Pelakon
 Zul Ariffin sebagai Amir
 Nasir Bilal Khan sebagai Tok Haji
 Azira Shafinaz sebagai Anna
 Puteri Nurqaseh sebagai Sarah
 Jalaluddin Hassan sebagai Dato' Hafsyam
 Sabrina Ali sebagai Datin Maria
 Salina Saibi sebagai Puan Huda
 Johan As'ari sebagai Hafiz

Penerbitan
Penunggang Agama ialah filem ketiga terbitan bersama Skop Productions dan Astro Shaw selepas dua filem terdahulu, Abang Long Fadil 2 (2017) dan Misteri Dilaila (2019). Dalam temubual bersama Berita Harian, Syafiq Yusof memberitahu, filem ini berdasarkan dari satu kisah benar dan pengalaman beliau sendiri. Idea untuk mengarahkan Penunggang Agama mula diutarakannya selepas filem Munafik arahan abangnya, Syamsul Yusof ditayangkan di pawagam.

Untuk filem ini, beliau menyahut cabaran bapanya, Yusof Haslam untuk membuat sesuatu yang berlainan untuk Skop. Syafiq memilih genre Islamik kerana menyifatkan cabarannya amat berbeza. Menurutnya, beliau perlu membuat lebih banyak rujukan terutamanya penghasilan skrip dan adegan. Beliau bagaimanapun, merahsiakan kos pembikinan filem ini.

—Syafiq mengulas mengenai pembikinan filem ini.

Zul Ariffin yang sebelum ini bekerja dengan Syafiq menerusi Misteri Dilaila, memegang watak sebagai Amir, seorang lulusan agama di luar negara yang bekerja sebagai pegawai kesihatan. Beliau mengakui bukan mengelak watak sedemikian, namun belum bersedia. Malah di lokasi penggambaran, beliau digelar Pencetus Ummah (PU) Zul oleh kru dan pelakon.

Ahli kumpulan De Fam, Azira Shafinaz yang terkenal dengan drama lakonannya termasuk Married Tapi Benci dan Mr. Donat Karamel, memegang watak sebagai Anna, isteri kepada Amir lakonan Zul. Untuk mempersiapkan diri, Azira meminta khidmat rakan karib Syafiq untuk membimbingnya membaca ayat suci al-Quran dengan tepat. Filem ini ialah filem sulung lakonannya. Ini merupakan gandingan pertama Zul dan Azira dalam tempoh 3 tahun sejak Seribu Rindu. Penggambaran dijalankan selama 16 hari di Cameron Highlands, Pahang. Ini juga menandakan kali pertama Syafiq mengarahkan filem untuk tayangan di Astro First.

Keluaran
Penunggang Agama dikeluarkan pada 25 Mac 2021 di Astro First tanpa ditayangkan di pawagam. Majlis pratonton filem ini diadakan di E-Curve, Mutiara Damansara, Petaling Jaya pada 23 Mac. Treler rasmi filem ini dikeluarkan di saluran YouTube rasmi Astro Shaw pada 22 Mac dan telah meraih lebih daripada 70,000 tontonan. Filem ini berjaya menduduki kedudukan pertama di carta filem 5 Teratas Astro First, dua hari selepas ditayangkan. Filem ini mula ditayangkan di lapan pawagam di Singapura pada 15 April 2021.

Sambutan

Kutipan
Penunggang Agama berjaya meraih kutipan pecah panggung sebanyak RM1 juta dalam tempoh 6 hari selepas tayangan perdana rasmi. Dalam tempoh dua minggu sahaja, filem ini berjaya meraih kutipan sebanyak RM2 juta.

Ulasan kritis
Utusan Borneo berpendapat filem ini sebagai sebuah karya yang "lebih berani". Menurut ulasan daripada majalah Remaja, Penunggang Agama "agak menarik dari segi jalan cerita serta sinematografi kerana ianya memaparkan realiti apa yang berlaku dalam masyarakat kita". Portal web Getaran pula berpendapat jalan cerita filem ini "mudah dibaca". Aimaswa Haji Che Ros dari Kashoorga dalam ulasan retrospektifnya mengenai filem ini berkata: "Dari segi jalan cerita memang menarik cuma kalau dari segi bacaan quran/ruqyah masih tak dapat lawan cerita Munafik. Lebih banyak ayat-ayat al-Quran dibaca dalam filem itu. Tapi apa pun memang terbaik". Norden Mohamed, menulis untuk Sinar Harian berpendapat filem ini memiliki tajuk yang amat "menarik".

Kesinambungan

Kesinambungan filem ini, Penunggang Agama 2 ditayangkan di Astro First pada 19 Oktober 2021, tujuh bulan selepas kejayaan filem pertama.

Rujukan

Pautan luar
 

Filem 2021
Filem Malaysia tahun 2021
Filem seram Malaysia
Filem arahan Syafiq Yusof
Filem terbitan Skop Productions
Filem terbitan Astro Shaw